CELEX: 32015R0878
Language: da
Date: 2015-06-08 00:00:00
Title: Rådets forordning (EU) 2015/878 af 8. juni 2015 om ændring af forordning (EU) nr. 1352/2014 om restriktive foranstaltninger på baggrund af situationen i Yemen

9.6.2015   
            
            
               DA
            
            
               Den Europæiske Unions Tidende
            
            
               L 143/1
            
         RÅDETS FORORDNING (EU) 2015/878
   af 8. juni 2015
   om ændring af forordning (EU) nr. 1352/2014 om restriktive foranstaltninger på baggrund af situationen i Yemen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 215,
   under henvisning til Rådets afgørelse 2014/932/FUSP af 18. december 2014 om restriktive foranstaltninger på baggrund af situationen i Yemen (1),
   under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og
   ud fra følgende betragtninger:
   
               (1)
            
            
               Rådets afgørelse 2014/932/FUSP giver FN's Sikkerhedsråds resolution (UNSCR) 2140 (2014) af 26. februar 2014 om restriktive foranstaltninger på baggrund af situationen i Yemen virkning og indfører bestemmelser om indrejserestriktioner og indefrysning af pengemidler og økonomiske ressourcer, der tilhører visse personer, som opføres på listen af den komité, der er nedsat i medfør af punkt 19 i UNSCR 2140 (2014).
            
         
               (2)
            
            
               Rådets forordning (EU) nr. 1352/2014 (2) giver afgørelse 2014/932/FUSP virkning.
            
         
               (3)
            
            
               Den 14. april 2015 vedtog FN's Sikkerhedsråd resolution 2216 (2015) om udvidelse af anvendelsesområdet for kriterierne for opførelse på listen og om indførelse af en embargo på levering af våben til eller til fordel for udpegede personer og enheder og dem, der handler på deres vegne eller efter deres anvisninger i Yemen. Rådet besluttede derfor ved Rådets afgørelse (FUSP) 2015/882 (3) om ændring af afgørelse 2014/932/FUSP at udvide anvendelsesområdet for kriterierne for opførelse på listen i overensstemmelse hermed.
            
         
               (4)
            
            
               Da nogle af disse foranstaltninger falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre dem, navnlig for at sikre, at økonomiske aktører i alle medlemsstaterne anvender dem på samme måde.
            
         
               (5)
            
            
               Forordning (EU) nr. 1352/2014 bør derfor ajourføres i overensstemmelse hermed —
            
         VEDTAGET DENNE FORORDNING:
   Artikel 1
   I forordning (EU) nr. 1352/2014 foretages følgende ændringer:
   
               1)
            
            
               I artikel 1 tilføjes følgende litra:
               »j)   »teknisk bistand«: enhver form for teknisk støtte i forbindelse med reparation, udvikling, fremstilling, samling, prøvning, vedligeholdelse eller enhver anden form for teknisk tjeneste uanset om støtten ydes i form af f.eks. instruktion, rådgivning, oplæring, overførsel af viden om drift og færdigheder heri eller konsulentydelser, herunder mundtlig bistand.«
            
         
               2)
            
            
               Følgende artikel tilføjes:
               »Artikel 1a
               Det er forbudt:
               
                           a)
                        
                        
                           at yde teknisk bistand i tilknytning til militære aktiviteter og levering, fremstilling, vedligeholdelse og anvendelse af våben og af alle typer materiel i tilknytning hertil, herunder våben og ammunition, militærkøretøjer og -udstyr, paramilitært udstyr samt reservedele hertil direkte eller indirekte til fysiske eller juridiske personer, enheder eller organer, der er opført på listen i bilag 1
                        
                     
                           b)
                        
                        
                           at levere finansieringsmidler eller finansiel bistand i tilknytning til militære aktiviteter, herunder navnlig gavebistand, lån og eksportkreditforsikring såvel som forsikring eller genforsikring, ved salg, levering, overførsel eller eksport af våben og materiel i tilknytning hertil eller ved ydelse af dertil knyttet teknisk bistand direkte eller indirekte til fysiske eller juridiske personer, enheder eller organer, der er opført på listen i bilag 1.«
                        
                     
         
               3)
            
            
               I artikel 3, stk. 1, tilføjes følgende litra:
               
                           »d)
                        
                        
                           handlinger, som er i strid med den våbenembargo, der blev indført ved artikel 1 i afgørelse 2014/932/FUSP, eller som hindrer levering af humanitær bistand til Yemen eller hindrer adgang til eller fordeling af humanitær bistand i Yemen.«
                        
                     
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Luxembourg, den 8. juni 2015.
      
         
            På Rådets vegne
         
         D. REIZNIECE-OZOLA
         
            Formand
         
      
   
   
      (1)  EUT L 365 af 19.12.2014, s. 147.
   
      (2)  Rådets forordning (EU) nr. 1352/2014 af 18. december 2014 om restriktive foranstaltninger på baggrund af situationen i Yemen (EUT L 365 af 19.12.2014, s. 60).
   
      (3)  Rådets afgørelse (FUSP) 2015/882 af 8. juni 2015 om ændring af afgørelse 2014/932/FUSP om restriktive foranstaltninger på baggrund af situationen i Yemen (se side 11 i denne EUT).